বুদ্ধদেব দাশগুপ্তের সেই বিখ্যাত কবিতা ‘ভূতোরাজার ম্যাজিক’ মনে পড়তে পারে, যেখানে কবি খানিকটা এমন কিছুই লিখেছিলেন— এই দেখো একমাথা চুল, এই দেখো একমাথা টাক।
ভূতোরাজার ম্যাজিক সত্যি হল বিহারের মধুবনিতে। বাড়ির হ্যান্ডপাম্পের জলে স্নান সেরেছিলেন মহম্মদ হাসিম এবং তাঁর পরিবার। কিছুক্ষণ পরেই মাথা চুলকে পাগলপারা অবস্থা পরিবারসুদ্ধ সকলের। আর মুহূর্তকাল পরেই তাঁরা আবিষ্কার করেন যে, তাঁদের মাথা থেকে ঝরে যাচ্ছে সমস্ত চুল।
কেবল সময়ের অপেক্ষা। আরও কিছু পরে মাথা বিলকুল সাফ। সপরিবারে কেশহীন হয়ে পড়েন মহম্মদ হাসিম। সঙ্গে সঙ্গে ডাক্তার ডাকা হয়। ডাক্তারবাবু হতভম্ভ হয়ে যান এমন ঘটনায়। হ্যান্ডপাম্পটির জল পরীক্ষার জন্য পাঠানো হয়।
এই মুহূর্তে হাসিমের পরিবার স্থানীয় স্তরে প্রায় সেলেব্রিটি। ঝাঁপিয়ে পড়েছে মিডিয়া। দূর-দূরান্ত থেকে লোক আসছে ‘ভূতোরাজার ম্যাজিক’ দেখতে।
গ্রামের মানুষের বক্তব্য, তাঁরা দীর্ঘদিন ধরেই ওই হ্যান্ডপাম্পটির জল ব্যবহার করছেন। কারোর কোনও অসুবিধা কখনও হয়নি।
পুরো ঘটনায় ঘেঁটে গিয়ে কিনা কে জানে, ওই এলাকার বিডিও-সাহেব সংশ্লিষ্ট গ্রামপ্রধানকে একটা নতুন হ্যান্ডপাম্প  বসাতে নির্দেশ দিয়েছেন।